“ส.นักวิเคราะห์” เตือน! ปชช.ระวังมิจฉาชีพอ้างชื่อ “นักวิเคราะห์” หลอกลงทุน
“สมาคมนักวิเคราะห์การลงทุน” แจ้งเตือนประชาชนโปรดระมัดระวัง หลังมิจฉาชีพแอบอ้างชื่อนักวิเคราะห์อาวุโสชักชวนลงทุน
“สมาคมนักวิเคราะห์การลงทุน” แจ้งเตือนประชาชนโปรดระมัดระวัง หลังมิจฉาชีพแอบอ้างชื่อนักวิเคราะห์อาวุโสชักชวนลงทุน
8 ก.ค. 2565

สมาคมนักวิเคราะห์การลงทุน แจ้งเตือนประชาชนโปรดระมัดระวังกลุ่มมิจฉาชีพหลอกลวงชวนลงทุน หลังล่าสุดได้พบว่ามีการแอบอ้างนำภาพนักวิเคราะห์ไปใช้ในการหลอกลวง มีการชักชวนให้มาลงทุนโดยอ้างว่าจะได้รับผลตอบแทนที่สูงเกินความเป็นจริง
ทั้งนี้ สมาคมนักวิเคราะห์ฯ จึงขอแจ้งเตือนประชาชนอย่าได้ตกเป็นเหยื่อหรือหลงเชื่อเข้ามาลงทุน และไม่ควรเผยแพร่ส่งต่อใดๆ ทั้งสิ้น  เนื่องจากเกรงว่าประชาชนทั่วไปจะตกเป็นเหยื่อ อันอาจก่อให้เกิดความเสียหายแก่ผู้ที่หลงเชื่อเข้ามาลงทุนได้
โดยปัจจุบันจะเห็นข่าวปลอมที่แอบอ้างชวนให้มาลงทุนอยู่เป็นระยะๆ ล่าสุดเกิดขึ้นกับวงการนักวิเคราะห์ โดยมีการนำภาพนักวิเคราะห์อาวุโสที่เราเห็นคุ้นหน้าในสื่อต่างๆ มาใช้แอบอ้างหลอกลวงให้ประชาชนเข้ามาลงทุน ซึ่งเกรงว่าประชาชนทั่วไปจะหลงเชื่อและเกิดความเสียหายขึ้นได้
ทั้งนี้ ผู้ลงทุนสามารถติดตามข้อมูลบทวิเคราะห์และแนะนำการลงทุนที่น่าเชื่อถือได้จากเว็บไซต์ขององค์กรชั้นนำต่างๆ อาทิ เว็บไซต์ของบริษัทหลักทรัพย์ต้นสังกัดของนักวิเคราะห์  และข้อมูลบทวิเคราะห์จาก IAA Consensus ในเว็บไซต์  SETTRADE.COM